  Туспуктэм: Майя Бывальцева Майя Бывальцева 18-тӥ инвожое Пичи Пурга ёросысь Кечур гурт вӧзысь возь вылын Гербер йӧскалык шулдыръяськон ортчиз. Ужрадэ 15 сюрс пала адями пыриськиз – быдэс Удмуртиысь, озьы ик Москваысь, Киров, Пермь но Сверловск улосвылъёсысь, Башкортостаынсь, Марий Элысь но Татарстанысь удмуртъёс но калык лулчеберетэн тунсыкъяськись куноос. Бусы капкаетӥ пырем бере ик сюлэм ӝоггес жугиськыны кутске – оград кытын ке кыдёкын улӥд, нош али дорад вуид кадь. Чурен радъямын азбаръёс, котькудаз улон пӧзе: кин ке пӧра, кин ке куноосын вераське, кин ке киужен выре, отын ик котькыӵе киужъёсты учкыны, кыӵе ке йылолъёс сярысь тодыны луэ. Ыбдэс гуртысь Юлия Егорова куноослы аръян шукконэз возьматӥз. Кин чидаз, со вӧйзэ но сиыны, аръянзэ но юыны быгатӥз. Кӧня ар ни со вышкылы, туала кузёез но уг тоды. « Кык ведра аръян сюдим. Аръян шумесэ кылемын вал ай но, адӟизы вӧйыз вань на шуыса, нянь вайса, созэ но сиизы! <…> Мон тани 43 ар улӥсько ни Ыбдэсын, со мынам вал ини. Туала аръян шуккон басьям вал, мыным ӧз кельшы со, берен сое вузам. Весь таин шуккисько » Юлия Егорова, Пичи Пурга ёросысь Ыбдэс гуртын улӥсь Туспуктэм: Майя Бывальцева Туала вакытэ гуртъёсын пудо вордӥсьёс пумен ӧжытгес кылё. Соин ик куд-ог йылолъёс но пумен вунон калэ вуо. Арлыдо кышномуртъёс асьсэлэсь тодэмзэс пиналъёслы возьматыны тыршо. Ыбдэсысь ик Валентина Ильина азбаразы пырисьёслы ӵӧжы сиён сярысь вераз. Юртъер возисьлы скаллэн кунян ваемез сыӵе ик бадӟым шумпотон вае, кызьы адямилэн нуны вордэмез. « Бӧлякъёсмес но ӧтчаськом, соседъёсмес но, ӵӧжымес но сёткаськом, кыле на ай ке. Пиналъёсты бертыны косӥськом, городын ке кытын ке соос, чӧжы пӧзьтӥмы шуыса » Валентина Ильина, Пичи Пурга ёросысь Ыбдэс гуртын улӥсь Туспуктэм: Майя Бывальцева Гебер шулдыръяськон – со кырӟан-эктон, сиён, юон гинэ ӧвӧл, солэн одӥгез валтӥсь ужпумез – вашкала йӧскалык сям-йылолъёсты утён, соосты калыке паськытгес вӧлмытон. Та праздниклэн туж мур пуштросэз, пусйиз Удмуртилэн Кун Кенешысьтыз тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсез, «Удмурт Кенеш» огазеяськонлэн тӧроез Татьяна Ишматова. « Асьмеос вазиськиськом Инмарлы <…> умой куазь курыса, тау карыса, что быгатӥм сое ваньзэ карыны (кизьыны, мерттӥськыны – ред.). Уката но туала вакытэ асьмеос валаны кулэ, дыр, солэсь кулэлыксэ, малы ке шуоно асьме странамес, асьме шаермес, асьмемыз сюдыны мед быгатом. Кыкетӥез, ваньмы ӵош вӧсям ӵужез собере сиыса, огазеяськыны мед быгатом. Огазе кариськыса, котькуд адями мед валалоз, со бордысь но туж тросэз потэ шуыса, асьмес котькудмы кылкутӥськом асьме музъеммы понна, асьме шаермы понна » Татьяна Ишматова, «Удмурт Кенеш» огазеяськонлэн тӧроез Шулдыръяськонэз сӥё-дано усьтӥз 21 воршудъёслэн парадзы. Кыӵе чебер, йӧно ортчизы гуртоос. Соосты адӟыса,  учкисьлэн но выжыосыныз данъяськон мылкыдыз пуромиз, дыр. Фото: Майя Бывальцева Туэ нырысьсэ Герберын «дэрем парад» ортчытӥзы. Пӧртэм ёросъёсын, улосвылъёсын улӥсьёс ас палъёссылэн вашкала, вашкалаезлы укшатэм но возьматонъёсы пыриськон дӥськутэнызы тодматӥзы. Фото: Майя Бывальцева Нош валтӥсь адямиос та шулдыръяськонын – музъем вылын ужасьёс. Одӥг нунал шутэтскон гуртын ужасьёс понна пайдаё луоз, пусйиз Удмуртиысь кивалтэтлэн тӧроезлэн воштӥсез Ольга Абрамова. « Беромысагес ке но, валэс юосты кизёнэз йылпумъям. Туэ 293 сюрс гектар вылэ тысё юосты кизим, азьвыл арын сярысь 20 сюрс гектарлы тросгес. Валамонгес мед луоз шуыса, 20 сюрс гектар – со, кылсярысь, Сарапул ёрослэн интывылэз. <…> Гектарысь ӧжытсэ 24-26 центр басьтыны кулэ » Ольга Абрамова, Удмуртиысь кивалтэтлэн тӧроезлэн воштӥсез Дышем сямен Герберын гурт возёс удысысь устооссэ ужасьёсты кун, элькун но удысэт данъетъёсын пусйизы. Россия кутске татын, музъем вылын, пусйиз. Удмуртилэн тӧроез Александр Бречалов но асьмеос элькунмес но кунмес но сюдыны быгатӥськом шуыса вреаз. Туспуктэм: Майя Бывальцева Озьы ик со гурт удысъя кык выль премиос луозы шуыса ялӥз – «Лучший фермер» но «Лучшее личное подсобное хозяйство». Улосвыллэн тӧроез верамъя, али куронъёсты кылдыто, премиосты таяз арын ик сётыны мылкыдъёс вань. « Висъяськоз коньдон. Подсобной хозяйствоослэн, кудъёсыз, кылсярысь, фермер возёс кадь луыны туртто, но бадӟым возёс пала мынӥсь фермеръёслэн азинскыын мылкыдзы но луонлыкъёссы, со пӧлын коньдон ласянь но, мед луозы. Со тунсыко луоз » Александр Бречалов, Удмуртилэн тӧроез Сцена вылын сӥё-дано ужрад мынытозь, Удмуртилэн пӧртэм ёросъёсысьтыз лыктэм вӧсясьёс ӝукез вӧсяны кошкизы. Одӥгез соос пӧлысь – Ува ёросысь Геннадий Сидоров. Солэн верамезъя, нырысь ик Кылдысинлы, Инмарлы но Куазьлы гырон-кизён ужъёсты нуыны сётэмзы понна тау карозы. « Собере куриськом, со мерттэм-киземмы мед удалтоз шуыса: одӥг тысьысь 12 модосо куроез мед потоз, котькуд модосын мед луоз бадӟым шепез, котькуд шепын мед луоз 77 тысез. Но одно ик тазалык куриськом музъем вылын тыршисьёслы, гырись-кизисьёслы, пудо живот вордӥсьёслы, малыке шуоно соос ванья, соослэн ужамзыя сииськом, юком, дунне вылын улӥськом » Геннадий Сидоров, Ува ёросысь вӧсясь Солэн верамезъя, пырак вашкалаосмылэн кадь вӧсь сямъёсты али уд ни, дыр, шедьты. Умой, мар но со кылемын литератураын, трос тодонлык кельтӥзы Василий Тратканов но Альберт Разин, озьы ик Семён Виноградов. Соос ке ӧй возьысалзы, ми вакытэ ӧй вуысал ни, пусйиз Геннадий Сидоров. « Туннэ турттоно ми пӧламы пинал калыкъёсыз тоже кыскыны, мед соос адӟозы: татын номыр уродэз ӧвӧл, нокыӵе синазькылез. Нокуд ласянь сьӧдманы тань та вӧсь куронъёсмес, со мед улоз дауръёсын, кызьы вал, озьы ик мед со луоз. Ми шунды шоры учкыса котьку вӧсяськиськом. Шунды ке уз лу, номыр уз луы, озьы ведь. Со инмарлэн ымнырыз шуыса милям вашкалаосмы малпало вал. Ӝӧк – со инмарлэн киыз, ӝӧк сьӧрын урод вераськыны уг яра, мыжгаськыны уг яра. Со вашкала сям-йылолъёсты утьыны кулэ асьмеос. Со вылын, мон малпасько, пиналъёсты но воспитывать карыны кулэ » Геннадий Сидоров, Ува ёросысь вӧсясь Люкаськем калыкез творчествоя коллективъёс, нимаз кырӟасьёс шулдыртӥзы, арлыдоослы но пиналъёслы мастер-классъёс ортчытъязы, уйпал но лымшор удмуртъёс куспазы футбол шудӥзы (вормизы лымшоръёс), МЧС-ысь ӧнерчиос асьсэ техниказэс но ужан тӥрлыксэс возьматӥзы, Кибашлыослэн юртъёссы ас ужъёссэс ӵектӥзы. « Конешно, тӥнь таӵе бичаськонъёс кулэ адямилы: лекез но вунэ, сюлэмшугез но вунэ, и ваньмыз понна шумпотоно. Куазь гинэ но кыӵе шумпоттытэ! Тазьы адӟиськиськод ке, мурт сьӧр гуртъёсысь но калык, пумиськиськод ке мукет дыръя, аслад кадь со потэ ини » Фаина Покоева, Пичи Пурга ёросысь Пытсам гуртын улӥсь Фото: Майя Бывальцева « Туж кельшиз, малы ке шуоно возьматэмын калыклэн сямъёсыз. Сюан гуръёс но пыртэмын, Брангуртысь песянайёс но кырӟазы, туж чебер возьматэмын удмурт вашкала дӥсьёс. Туж-туж кельшиз, туж зол возьматэмын удмурт лулчеберет, калыклэн именно » Сарапулысь куноос Фото: Майя Бывальцева « Нырысьсэ Гербере лыктӥм. Концерт но кельшиз, игровой площадкае но ветлӥм. Ваьмыз кельшиз, шулдыр, туж умой" » Кизнерысь куноос 2022-тӥ арын эллькун Гербер Вотка ёросын ортчоз. Тегъёс: Удмуртия ПичиПурга Гербер удмуртъёс праздникъёс Удмуртиысьтуризм  